 NA MWANGI MUIRURI  MBUNGE wa Laikipia Mashariki Mwangi Kiunjuri sasa anawaomba Wakenya wavumilie kusakamwa na makali ya gharama ya juu ya maish, akisema “mvumilivu hula mbivu”. Alisema kwamba “kwa sasa acha tu tule hizi mbovu za ushuru wa juu kwa kuwa madaktari wa kiuchumi wametoa kauli kwamba tusipozikula, hali yetu ya baadaye itakuwa mahututi”. Akasema: “Ukiwa mgonjwa kiasi cha jinsi hili taifa lilivyo, unaenda hospitali kupewa matibabu ambayo hujumuisha dawa zenye ladha kali na pia kudungwa sindano za kusinya”. Aliongeza kuwa “daktari hata akisema ukatwe kiungo fulani ili kujipa afueni, hata ikiwa ataagiza ukatwe kwa ukatili bora usife, hayo ndiyo matibabu tosha”. Akiongea Jumamosi, Julai 1, 2023 katika mji wa Nanyuki, Bw Kiunjuri alisema kwamba “kwa sasa tuko katika madeni na ili kufadhili miradi yetu ya kimaendeleo, tunahitaji fedha”. Aliongeza kuwa: “Kwa sasa wanaotukopesha wameanza kututoroka kufuatia hali mbaya ya uchumi wetu, hivyo basi kutupa hali ya dharura ya kujikomboa kutokana na ushuru wetu wenyewe”. Bw Kiunjuri alisema hali ya sasa ya Kenya “ni aidha tujikomboe sisi wenyewe ama tupigwe mnada na wanaotudai”. Akihimiza Wakenya kuvumilia hali ya maisha wakati huu wa machungu, mbunge huyo alisema tutajipata kwa manufaa ya kunufaisha vizazi vijavyo.   [email protected]   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  